સ્પાઇન સર્જરી ક્ષેત્રે હાલમાં ઝડપભેર વિકાસ થઇ રહ્યો છે. મણકા અને કરોડરજ્જુની ઇજા પામેલ દર્દીઓમાં સ્ટેમ સેલ ટ્રાન્સપ્લાન્ટેશનના સંશોધનો પૂરજોશમાં ચાલી રહ્યા છે. ડો.અમિષ સંઘવી આ બાબતે જણાવે છે કે હજી પણ સ્ટેમ સેલ ટ્રાન્સપ્લાન્ટેશન દ્વારા મનુષ્યની કરોડરજ્જુની ઇજામાં થતાં પેરાલીસીસની રીકવરી શકય બનતી જણાતી નથી. ખૂબ દુ:ખ સાથે તેઓ જણાવે છે કે ઘણા ડોકટરો દ્વારા ખોટી આશા જગાડી સ્ટેમ સેલ ટ્રાન્સપ્લાન્ટેશનના ઓપરેશનો કરવામાં આવી રહ્યાં છે જે યોગ્ય નથી ‘એસોસિએશન ઓફ સ્પાઇન સર્જન્સ ઓફ ઇન્ડિયા’ દ્વારા જાહેર નિવેદનમાં આ પ્રકારની સ્ટેમ સેલ ‘સારવાર’ને અનૈતિક અને ગેરકાયદેસર જણાવવામાં આવેલ છે અને સ્ટેમ સેલ સારવારને કરોડરજ્જુની ઇજાની રીકવરી માટે હજી માન્યતા મળેલ નથી તેમ જણાવાયું છે. ભવિષ્યમાં સ્ટેમ સેલ ટ્રાન્સપ્લાન્ટેશનના પ્રયોગો દર્દીઓ માટે આશાનું કિરણ લાવે તેવી શકયતા નકારી શકાય તેમ નથી.